Til generalforsamlingen i Rødtangen hytteforening sommeren 2022.

**Begrens utebelysning i hyttefeltet**

I de senere årene har vi sett en økende bruk av utebelysning i vårt hytteområde. Dette er ikke begrenset til nødvendig, funksjonell belysning.

Flere hytteområder i Norge innfører nå begrensning av bruk av utendørsbelysning. Dette er begrunnet i det estetiske, og at man ønsker å bevare det naturlige mørket og sikt til nattehimmelen. Man kan lettere se blant annet stjernehimmelen og månen. En skarp lampe, til og med ganske langt unna, blender og kaster skygger og gjør det vanskelig å bevege seg i terrenget.

Overdreven bruk av lys har alvorlige konsekvenser for plante- og dyrelivet. Pattedyrs biologiske klokker kan forstyrres og det kan oppstå endringer i mønstrene for næringssøk. Når nattehimmelen blir opplyst fra jorden forstyrrer det kunstige lyset insektenes reproduksjon, kommunikasjon og andre naturlige overlevelsesmekanismer (Grubisic mfl. 2018). Insektbestanden i et naturreservat i Tyskland har gått ned hele 75% i løpet av 27 år (Hallmann mfl. 2017). Fugler blir også påvirket gjennom tidligere morgenaktivitet og tidligere hekkeperiode, noe som kan få evolusjonære konsekvenser. Insekter svirrer ofte rundt lamper om natten fordi de orienterer seg etter månen. Det er påvist at mange insekter dør som følge av dette. Trær herdes dårligere til å klare vinteren hvis de utsettes for mye kunstig lys på høsten. (Kilde nettsiden: Bevar mørket)

Man har nå begynt å se på de negative konsekvensene av menneskeskapt belysning som lysforurensning. Dette defineres som: Lys på feil sted, til feil tid og med feil styrke. Uønsket eller overflødig bruk av kunstig lys. (Kilde: Bevar mørket. Her fra Hyttemagasinet 1/2022 s.58)

Jeg foreslår at vi i våre hyttefelt tar grep og reduserer lysbruken.

Det kan handle om fem enkle prinsipper:

1. Nytteverdi: Før man installerer lys skal man tenke over nytteverdien.

Trengs det i det hele tatt?

2. Rettet: Belysningen skal være rettet kun mot området som trenger det.

3. Lave lysnivåer: Bruk så lave lysnivåer som mulig og unngå blending.

4. Regulert: Bruk lysstyringsutstyr som timere eller bevegelsesdetektorer for å sikre at lys er tilgjengelig når det er nødvendig, dempet når det er mulig og slått av når det ikke trengs.

5. Farge: Begrens mengden blått/kaldt lys ved å bruke varm fargetemperatur på lyskilden.

Oslo 30-3-22

Med vennlig hilsen Eva Heyerdahl

Trysilveien 4

3484 Holmsbu